রাতে কম্বল গায়ে দিতে হলেও দিনের রোদ এবং তাপ কিন্তু কম নয়! রেমাক্রি নৌকাঘাট থেকে নাফাখূম যাওয়ার পথটা মুগ্ধ করার মতো। তবে বর্ষা এবং গ্রীষ্মে কিন্তু ভিন্ন রূপ। বর্ষায় পথটি বেশ ঝুঁকিপূর্র্ণ। এসময় সরকারিভাবে নিষেধাজ্ঞাও থাকে বেশ কিছুদিন। তাই নাফাখূমে যেতে গ্রীষ্ম অথবা শীত বেছে নেওয়াই ভালো। রওয়ানা করলাম সকাল সাড়ে সাতটায়। যাত্রাপথের পাতকূয়াগুলোতে তখন শিশু ও নারীদের সারি। সারাদিনের পানি সংগ্রহে ব্যস্ত তারা। পুরুষদের অধিকাংশকে দেখা গেল জাল দিয়ে মাছ ধরতে, বাঁশের ভেলা বানাতে ও বাঁশের ভেলা বাইতে। উঁচু নিচু, আঁকা-বাঁকা পথ বেয়ে এগিয়ে যাচ্ছি আমরা। একবার কেউ পিছিয়ে পড়লে তার জন্য ক্ষণিকের অপেক্ষা। তারপর আবার যাত্রা। কখনো সরু একটি কাঠের সাঁকো, কখনো হাঁটুজলে খাল পার হয়ে এগিয়ে চলেছি আমরা। প্রচণ্ড রোদ আপনাকে ঘামিয়ে দুর্বল করে দেবে। তাই রওয়ানা দেওয়ার আগেই ছাতা নিয়ে নেওয়া ভালো। অবশ্য সেটি আপনার হাঁটার গতি কমিয়ে দেবে। আর ক্যাপ গরম করে দেবে আপনার মাথা। এক্ষেতে আমাদের কাজে লেগে গেল তানজিলের বুদ্ধি। সবাই একটা করে গামছা নিয়েছিলাম। জলে গামছাটা ভিজিয়ে সবাই পেঁচিয়ে নিলাম মাথায়। ব্যস, মাথা ঠাণ্ডা! ওহ! আরেকটা জিনিস। রওয়ানা দেওয়ার আগে হাতে পায়ে মুখে ওডোমাস মেখে নিতে ভুলবেন না। কারণ পাহাড়ি গাছপালা, জঙ্গলের মধ্যে বিভিন্ন প্রকার মাছি আর মশার আড়ত বলতে পারেন। এগুলোর হাত থেকে রক্ষা পাওয়া মুশকিল। আর বর্ষা ছাড়া অন্য সময় গেলে জোঁকের ভয় নেই।